
PASIŪLYMAI
Piliečių laisvių, teisingumo ir vidaus reikalų komitetas ragina atsakingą Biudžeto kontrolės komitetą į savo pasiūlymą dėl rezoliucijos įtraukti šiuos pasiūlymus:
[bookmark: restart]1.	palankiai vertina tai, kad Audito Rūmai pareiškė, jog Europos Sąjungos teisėsaugos mokymo agentūros (CEPOL) 2022 finansinių metų metinėse ataskaitose atspindimos operacijos visais reikšmingais aspektais yra teisėtos ir tvarkingos; apgailestauja dėl to, kad iš viso 4,2 mln. EUR vertės išlaidos neatitiko reikalavimų, o tai viršija auditui nustatytą reikšmingumo ribą, todėl Audito Rūmai pateikė sąlyginę nuomonę dėl mokėjimų teisėtumo ir tvarkingumo;
2.	palankiai vertina tai, kad buvo imtasi tinkamų taisomųjų veiksmų siekiant atsižvelgti į daugelį Audito Rūmų ankstesnių metų pastabų; pažymi, kad nuo 2020 m. Audito Rūmai kasmet teikdavo su viešaisiais pirkimais susijusias pastabas dėl trūkumų ir pažeidimų; taip pat pažymi, kad 2021 ir 2022 m. šios pastabos turėjo įtakos mokėjimams; apgailestauja, kad vis dar neatsižvelgta į vieną ankstesnių metų pastabą dėl viešųjų pirkimų procedūros;
3.	pabrėžia, kad CEPOL dėl savo palyginti nedidelio dydžio ir metinio biudžeto tiesiogiai per mokymo veiklą pasiekia tik nedidelę savo tikslinės auditorijos dalį; ragina Komisiją atlikti tyrimą siekiant įvertinti galimybes sujungti CEPOL su kitomis tos pačios kompetencijos srities agentūromis;
4.	pažymi, kad Audito Rūmų sąlyginės nuomonės dėl ataskaitose atspindimų mokėjimų teisėtumo ir tvarkingumo pagrindas buvo paslaugų užsakymai ir visi susiję mokėjimai, atlikti pagal dvi preliminariąsias sutartis; primena CEPOL atsakymą, kad, nepaisant teisinių įsipareigojimų formalizavimo trūkumų, paslaugos buvo užsakytos atsižvelgiant į CEPOL poreikius ir taikant kontrolės priemones ir nebuvo patirta jokių nuostolių; be to, atkreipia dėmesį į Audito Rūmų pastabą dėl 2022 m. preliminariosios sutarties dėl šviečiamojo pobūdžio redakcinių paslaugų įgyvendinimo trūkumų ir išvadą, kad visi mokėjimai pagal šią preliminariąją sutartį, kurie 2022 m. sudarė 152 655 EUR, yra atlikti nepagrįstai; apgailestauja dėl to, kad Audito rūmų rezultatai parodė, jog darbas, už kurį sumokėta, neatitiko faktiškai atlikto darbo ir trūko esminių audito įrodymų, pagrindžiančių sumokėtas sumas; pažymi, kad CEPOL įvedė taisomąsias priemones, susijusias su rastais pažeidimais;
5.	palankiai vertina tai, kad 2022°m. CEPOL suorganizavo 418 mokymų, kuriuose sudalyvavo 43 838 teisėsaugos pareigūnai, ir sėkmingai įvykdė 296 mainus; taip pat teigiamai vertina Pagrindinių teisių ekspertų grupės strateginį dokumentą, kuriuo siekiama į visą mokymų veiklą įtraukti pagrindinius aspektus; su pasitenkinimu pažymi, kad 2022°m. buvo suorganizuoti ad hoc mokymai apie tyrimų žurnalistų apsaugą; palankiai vertina konkrečius mokymo veiksmus neapykantos nusikaltimų klausimais ir tai, kad skleidžiama informacija apie tai, kaip galima veiksmingai padėti aukoms;
6.	primena, kad teisėsaugos pareigūnų mokymai ES lygmeniu turi atspindėti ES prioritetus ir turi atitikti valstybių narių mokymo poreikius, be to, jais turi būti remiamas ES atsakas į sunkų ir organizuotą nusikalstamumą bei kitas grėsmes vidaus saugumui, o CEPOL mokymų veiklos pagrindinis ramstis turėtų būti pagrindinių teisių apsauga; atkreipia dėmesį į mokymo veiklą kovos su terorizmu srityje, įskaitant tokias temas kaip terorizmo finansavimas, terorizmas ir šaunamieji ginklai, užsienio teroristai kovotojai ir prieš ekstremizmą bei radikalizaciją nukreipta veikla; ragina organizuoti daugiau mokymų tokiose srityse kaip kibernetiniai nusikaltimai, kibernetinė kriminalistika, dirbtinis intelektas, duomenų apsauga, pagrindinės teisės ir kova su rasizmu ES lygmeniu; ragina CEPOL visoje savo veikloje, ypač veikloje, vykdomoje su trečiosiomis šalimis, užtikrinti visišką skaidrumą ir visišką pagarbą pagrindinėms teisėms ir tarptautinei teisei; 
7.	taip pat teigiamai vertina tai, kad, reaguodama į karą Ukrainoje, CEPOL surengė keletą internetinių seminarų ir atliko specialią ad hoc mokymo poreikių analizę; džiaugiasi, kad CEPOL padėjo Ukrainos generalinei prokuratūrai parengti atvirųjų šaltinių žvalgybos mokymus ir, kai buvo įmanoma, dalyviams iš Ukrainos parūpino papildomų vietų į organizuojamus mokymus;
8.	atkreipia dėmesį į glaudų bendradarbiavimą su trečiosiomis šalimis, ES agentūromis, įstaigomis ir tinklais, visų pirma su Europolu, Eurojustu, FRONTEX, ETMT, Europos Komisija, EMCDDA, EUIPO, FRA ir EASO, ir tarptautinėmis organizacijomis, pvz., Interpolu.

